জামার ভিতর থিকা যাদুমন্ত্রে বারায় ডাহুক,  চুলের ভিতর থিকা আকবর বাদশার মোহর,  মানুষ বেকুব চুপ,হাটবারে সকলে দেখুক  কেমন মোচড় দিয়া টাকা নিয়া যায় বাজিকর ৷  চক্ষের ভিতর থিকা সোহাগের পাখিরে উড়াও,  বুকের ভিতর থিকা পিরীতের পূর্ণিমার চান,  নিজেই তাজ্জব তুমি - একদিকে যাইবার চাও  অথচ আরেক দিকে খুব জোরে দেয় কেউ টান৷  সে তোমার পাওনার এতটুকু পরোয়া করে না,  খেলা যে দেখায় তার দ্যাখানের ইচ্ছায় দেখায়,  ডাহুক উড়ায়া দিয়া তারপর আবার ধরে না,  সোনার মোহর তার পড়া থাকে পথের ধূলায় ৷  এ বড় দারুণ বাজি, তারে কই বড় বাজিকর  যে তার রুমাল  নাড়ে পরানের গহীন ভিতর ৷